കരുവന്നൂര് ബാങ്ക് തട്ടിപ്പ്: സഹകരണ വകുപ്പിലെ ഉന്നതര് കുടുങ്ങും, നടപടി ഉടനെന്ന് മന്ത്രി തൃശൂര്: കരുവന്നൂര് ബാങ്ക് തട്ടിപ്പ് കേസില് പ്രതികളെ സഹായിച്ച സഹകരണ വകുപ്പിലെ ഉയര്ന്ന ഉദ്യോഗസ്ഥര്ക്കെതിരെയും നടപടിയുണ്ടാകുമെന്ന് സഹകരണ മന്ത്രി വി എന് വാസവന് പറഞ്ഞു. സര്ക്കാര് നിയോഗിച്ച പത്തംഗ സമിതിയുടെ ഇടക്കാല റിപ്പോര്ട്ട് ഇന്നലെ രാത്രി ലഭിച്ചുവെന്നും ഇന്ന് തന്നെ റിപ്പോര്ട്ടില് പരാമര്ശിച്ചിട്ടുള്ള ഉന്നത ഉദ്യോഗസ്ഥര്ക്കെതിരെ നടപടിയെടുക്കുമെന്നും മന്ത്രി പറഞ്ഞു. ഒന്നാം പ്രതിയായ സുനില്കുമാര് ആയിരുന്നു മുഖ്യ സൂത്രധാരനെന്നും ഇദ്ദേഹം സെക്രട്ടറിയായിരുന്ന ഇരുപത്തിയൊന്നു വര്ഷവും തട്ടിപ്പ് നടത്തിയെന്നും ഇരിങ്ങാലകുട മജിസ്ട്രേറ്റ് കോടതിയില് സമര്പ്പിച്ച റിമാന്ഡ് റിപ്പോര്ട്ടില് പറയുന്നു. മറ്റൊരു പ്രതിയായ കിരണിന് ബാങ്ക് അംഗത്വം ഇല്ലാതിരുന്നിട്ടും സുനില്കുമാര് 23 കോടി രൂപയാണ് വായ്പയായി നല്കിയത്. ഭരണസമിതിയുടെ അറിവും പ്രസിഡന്റിന്റെ ഒപ്പും ഇല്ലാതെ ഇഷ്ടക്കാര്ക്ക് അംഗത്വം നല്കിയെന്നും ഇത്തരത്തില് വ്യാജ അക്കൗണ്ടുകള് വഴി നല്കിയത് 50 ലക്ഷം രൂപയുടെ 28 വായ്പകളാണെന്നും റിമാന്ഡ് റിപ്പോര്ട്ടില് പറയുന്നു. നാലാം പ്രതി കിരണിന്റെ പേരില് 46 വായ്പകളുണ്ടെന്നും ഇയാളുടെ മാത്രം ബാദ്ധ്യത 33.29 കോടി രൂപയോളം വരും.